子產論尹何爲邑
作者：先秦：左丘明 
篇章：古文觀止 卷二・周文

paragraphs: 子皮欲使尹何爲邑。子產曰：“少，未知可否。”子皮曰：“願，吾愛之，不吾叛也。使夫往而學焉，夫亦愈知治矣。”子產曰；“不可。人之愛人，求利之也。今吾子愛人則以政。猶未能操刀而使割也，其傷實多。子之愛人，傷之而已，其誰敢求愛於子？子於鄭國，棟也。棟折榱崩，僑將厭焉，敢不盡言？子有美錦，不使人學制焉。大官大邑，身之所庇也，而使學者制焉。其爲美錦，不亦多乎？僑聞學而後入政，未聞以政學者也。若果行此，必有所害。譬如田獵，射御貫，則能獲禽；若未嘗登車射御，則敗績厭覆是懼，何暇思獲？
子皮曰：“善哉！虎不敏。吾聞君子務知大者、遠者，小人務知小者、近者。我，小人也。衣服附在吾身，我知而慎之；大官、大邑，所以庇身也，我遠而慢之。微子之言，吾不知也。他日我曰：‘子爲鄭國，我爲吾家，以庇焉，其可也。’今而後知不足。自今請雖吾家，聽子而行。”子產曰：“人心之不同，如其面焉。吾豈敢謂子面如吾面乎？抑心所謂危，亦以告也。”子皮以爲忠，故委政焉。子產是以能爲鄭國。